വൈകീട്ടോടെ ഇടുക്കി അണക്കെട്ടിലെ വെള്ളം പെരിയാറിലേക്ക് ഒഴുകിയെത്തും സജ്ജരായി കേരളത്തിന്റെ സൈന്യം ഇടുക്കി ഡാമിന്റെ ഷട്ടറുകള് തുറന്നതിനാല് വൈകീട്ടോടെ വെള്ളം പെരിയാറിലേക്ക് ഒഴുകിയെത്തും. ആശങ്കപ്പെടേണ്ട സാഹചര്യം ഇല്ലെന്ന് സര്ക്കാര് അറിയിച്ചിട്ടുണ്ടെങ്കിലും പെരിയാറിന്റെ തീരത്തുള്ളവര്ക്ക് ജാഗ്രതാ നിര്ദ്ദേശം നല്കിയിട്ടുണ്ട്. വെള്ളം പെരിയാറിലേക്കു പാഞ്ഞെത്തുന്നതിന്റെ ഭാഗമായി ഭാഗമായി മത്സ്യത്തൊഴിലാളികള് പ്രദേശത്ത് സജ്ജരാക്കഴിഞ്ഞു. എറണാകുളം ജില്ലയിലെ വിവിധ തീരദേശമേഖലകളില് നിന്ന് മത്സ്യത്തൊഴിലാളികള് രക്ഷാപ്രവര്ത്തനത്തിനായി എത്തിയിട്ടുണ്ട്. മുന്നൊരുക്കങ്ങളുടെ ഭാഗമായി പുളിഞ്ചോട് മേഖലയില് നിന്ന് പത്ത് ബോട്ടുകള് എത്തിച്ചു. 2018 ലെ മഹാപ്രളയത്തില് ആലുവയിലെ താഴ്ന്ന മേഖലയില് വെള്ളം കയറിയിരുന്നു. അന്ന് രക്ഷകരായി എത്തിയത് മത്സ്യത്തൊഴിലാളികളായിരുന്നു. കേരളത്തിന്റെ സ്വന്തം സൈന്യം എന്നാണ് അന്ന് മുഖ്യമന്ത്രി പിണറായി വിജയന് അവരെ വിശേഷിപ്പിച്ചത്. മൂന്ന് വര്ഷങ്ങള്ക്കിപ്പുറം വീണ്ടും കേരളം പ്രളയത്തില് മുങ്ങുമോയെന്ന ആശങ്ക വര്ദ്ധിച്ചതോടെയാണ് മത്സ്യത്തൊഴിലാളികള് വീണ്ടും എത്തിയിരിക്കുന്നത്. ചെല്ലാനം, വൈപ്പിന്, കാളമുക്ക്, കണ്ണമാലി തുടങ്ങിയ മേഖലകളില് നിന്നാണ് മത്സ്യത്തൊഴിലാളികള് പ്രധാനമായി എത്തിയിട്ടുള്ളത്. മൂന്ന് വര്ഷത്തിനിടെ ആദ്യമായാണ് ഇന്ന് ഇടുക്കി അണക്കെട്ട് തുറന്നത്. അണക്കെട്ടിലെ മൂന്ന് ഷട്ടറുകളാണ് തുറന്നിട്ടുളളത്. സെക്കന്റില് ഒരു ലക്ഷം ലിറ്റര് വെള്ളമാണ് ഇവിടെ നിന്നും ഒഴുകുന്നത്. ഈ സാഹചര്യത്തില് പെരിയാറിന്റെ കരയില് താമസിക്കുന്നവര്, പ്രത്യേകിച്ച് ആലുവ ഭാഗത്തുള്ളവര് ജാഗ്രത പാലിക്കണമെന്നാണ് നിര്ദ്ദേശം. ചരിത്രത്തില് തന്നെ നാലാം തവണയാണ് ഇടുക്കി ഡാമിന്റെ ഷട്ടറുകള് തുറക്കുന്നത്.